NACRT

Na osnovu člana 27 stav 1 tačka 15, a u vezi sa članom 38 stav 1 tačka 14 Zakona o lokalnoj samoupravi ("Službeni list CG", br. 2/18, 34/19, 38/20, 50/22, 84/22 i 85/22), člana 89 stav 1, člana 90, člana 104 stav 1 i člana 105 Zakona o socijalnoj i dječjoj zaštiti ("Službeni list CG", br. 27/13, 1/15, 42/15, 47/15, 56/15, 66/16, 1/17, 31/17, 42/17, 50/17, 59/21, 145/21-I, 145/21-II, 3/23, 48/24 i 84/24), člana 24 stav 1 tačka 15, člana 26 stav 1 alineja 2 i člana 54 stav 1 tačka 17 Statuta Glavnog grada ("Sužbeni list CG - Opštinski propisi", br. 8/19, 20/21 i 49/22), Skupština Glavnog grada na sjednici održanoj dana \_\_.\_\_ 2025. godine, donijela je

ODLUKU O OSNIVANJU

JAVNE USTANOVE CENTAR ZA RAZVOJ I PRUŽANJE USLUGA IZ OBLASTI SOCIJALNE I DJEČJE ZAŠTITE – GLAVNI GRAD

I. Osnovne odredbe

Član 1

Ovom odlukom osniva se Javna ustanova Centar za razvoj i pružanje usluga iz oblasti socijalne i dječje zaštite - Glavni grad (u daljem tekstu: JU Centar za razvoj i pružanje usluga).

JU Centar za razvoj i pružanje usluga iz stava 1 ovog člana osniva se radi uspostavljanja, razvoja i pružanja usluga socijalne i dječje zaštite iz nadležnosti lokalne samouprave, u skladu sa zakonom i drugim propisima kojima se reguliše oblast socijalne i dječje zaštite.

Osnivač JU Centar za razvoj i pružanje usluga je Skupština Glavnog grada (u daljem tekstu: Osnivač).

Član 2

Javna ustanova posluje pod nazivom: Javna ustanova Centar za razvoj i pružanje usluga iz oblasti socijalne i dječje zaštite - Glavni grad.

Skraćeni naziv JU je JU Centar za razvoj i pružanje usluga (CRPU).

Sjedište JU Centar za razvoj i pružanje usluga je Vuka Karadžića br.16.

O promjeni naziva, sjedišta i statuta JU Centra za razvoj i pružanje usluga odlučuje osnivač.

Član 3

JU Centar za razvoj i pružanje usluga ima svojstvo pravnog lica koje samostalno obavlja djelatnost za koju je osnovano, na način i pod uslovima utvrđenim Zakonom o socijalnoj i dječjoj zaštiti (u daljem tekstu: Zakon), aktom o osnivanju i Statutom.

JU Centar za razvoj i pružanje usluga stiče svojstvo pravnog lica upisom u registar, u skladu sa zakonom.

Član 4

JU Centar za razvoj i pružanje usluga ima pečat, štambilj i znak.

Izgled i sadržaj pečata, štambilja i znaka utvrđuju se Statutom JU Centra za razvoj i pružanje usluga u skladu sa zakonom.

Član 5

Izrazi koji se u ovoj odluci koriste za fizička lica u muškom rodu, podrazumijevaju iste izraze u ženskom rodu.

II. Djelatnost

Član 6

Djelatnost JU Centar za razvoj i pružanje usluga obuhvata usluge:

1. usluga narodne kuhinje – podrazumijeva pripremu i distribuciju toplih dnevnih obroka za socijalno ugrožene pojedince i porodice;
2. pomoć u kući – pruža se starim licima i odraslim osobama sa invaliditetom;
3. personalna asistencija – obezbjeđuje se korisniku lične invalidnine, odnosno dodatka za njegu i pomoć koji je u radnom odnosu, odnosno ukjlučen u sistem visokog obrazovanja, odnosno sistem obrazovanja odraslih;
4. stanovanje uz podršku – obezbjeđuje se djeci i mladima bez roditeljskog staranja kojima prestaje pravo na smještaj u ustanovi socijalne zaštite, odnosno hraniteljskoj porodici;
5. savjetovalište za brak i porodicu – bavi se savjetodavno-terapijskim radom, preventivnim i informativno-edukativnim aktivnostima;
6. druge usluge socijalne i dječje zaštite iz nadležnosti lokalne samouprave.

Kontinuirano će se sprovoditi analitičko - istraživačke aktivnosti u oblasti socijalne i dječje zaštite u Glavnom gradu, od značaja za procjenjivanje prioriteta i planiranje razvoja drugih usluga socijalne I dječje zaštite u okviru Centra.

Član 7

U obavljanju svoje djelatnosti JU Centar za razvoj i pružanje usluga može da sarađuje sa odgovarajućim ustanovama i organizacijama u zemlji i inostranstvu radi unapređenja djelatnosti i razmjene iskustava, kao i da osniva posebne sektore/kancelarije u skladu sa analizom prioritetnih potreba u Glavnom gradu.

Član 8

U skladu sa djelatnostima, JU Centar za razvoj i pružanje usluga će obezbjeđivati usluge kroz više aktivnosti:

* obezbjeđivanje najmanje jednog obroka dnevno,
* nabavku hrane, pomoć pri pripremi obroka, hranjenju, kretanju,
* pomoć pri održavanju lične higijene i higijene prostora,
* pomoć pri grijanju prostora, pri nabavci štampe i knjiga i plaćanju računa za električnu energiju, telefon, komunalije i sl.,
* posredovanje u obezbjeđivanju različitih vrsta usluga za održavanje stana i uređaja za domaćinstvo,
* nabavka ljekova i odvođenje na ljekarske preglede,
* pomoć pri oblačenju i svlačenju,
* pomoć pri podizanju, premještanju i kretanju unutar i izvan korisnikovog prostora, radnog mjesta i mjesta gdje se odvijaju društvene i obrazovne aktivnosti i korišćenju prevoza,
* pomoć pri korišćenju zdravstvenih usluga i korišćenju i održavanju ortopedskih pomagala,
* pomoć pri komunikaciji i u zadovoljavanju socijalnih, kulturno-zabavnih, obrazovnih, sportskih i drugih potreba,
* smještaj i razvoj potencijala,
* osnaživanje za prihvatanje promjene,
* podršku u psihosocijalnom razvoju i očuvanju potencijala,
* podršku u unapređenju kvaliteta odnosa sa porodicom, grupom i drugim licima važnim za korisnika,
* razvoj vještina za prepoznavanje, rješavanje problema, razvoj komunikacionih vještina, vještina samozaštite i donošenja odluka i preuzimanje lične odgovornosti,
* druge usluge u skalu sa Statutom.

JU Centar za razvoj i pružanje usluga može, uz prethodno pribavljenu saglasnost osnivača, obavljati i drugu vrstu djelatnosti saglasnu osnovnoj djelatnosti i raspolagati prihodima, u skladu sa zakonom.

JU Centar za razvoj i pružanje usluga ne može vršiti promjenu djelatnosti bez saglasnosti osnivača.

U obavljanju djelatnosti JU Centar za razvoj i pružanje usluga može angažovati ovlašćene pružaoce usluga, u skladu sa zakonom.

III. Uzajamna prava i obaveze Osnivača i JU Centar za razvoj i pružanje usluga

Član 9

Osnivač je dužan da u Budžetu obezbijedi sredstva za rad JU Centar za razvoj i pružanje usluga.

Sredstva iz stava 1 ovog člana obezbjeđuju se na osnovu godišnjeg programa rada JU Centar za razvoj i pružanje usluga.

Član 10

JU Centar za razvoj i pružanje usluga je dužan da:

- obavlja djelatnost za koju je osnovan,

- namjenski koristi sredstva za rad,

- osnivaču podnosi godišnji Program rada najkasnije do kraja oktobra tekuće godine za narednu godinu,

- osnivaču podnosi Izvještaj o radu i finansijskom poslovanju, najkasnije do kraja marta tekuće godine za prethodnu godinu.

IV. Organi JU Centar za razvoj i pružanje usluga

Član 11

Organi JU Centar za razvoj i pružanje usluga su Upravni odbor i direktor.

Upravni odbor je organ upravljanja, a direktor je organ rukovođenja.

Član 12

Upravni odbor JU Centar za razvoj i pružanje usluga ima predsjednika i dva člana, koje imenuje Osnivač, na period od 4 godine.

Upravni odbor čine dva predstavnika Osnivača i jedan predstavnik iz reda zaposlenih u Centru.

Predstavnik iz reda zaposlenih u JU Centar za razvoj i pružanje usluga bira se na način propisan Statutom.

Način rada i odlučivanja i druga pitanja od značaja za rad Upravnog odbora uređuju se Statutom.

Član 13

JU Centrom za razvoj i pružanje usluga rukovodi direktor.

Uslovi i postupak za izbor i razrješenje direktora utređuje se Statutom u skladu sa zakonom.

Direktor JU Centar za razvoj i pružanje usluga:

* predstavlja i zastupa JU Centar za razvoj i pružanje usluga,
* donosi akt o unutrašnjoj organizaciji i sistematizaciji radnih mjesta JU Centar za razvoj i pružanje usluga,
* organizuje rad i odgovoran je za zakonitost rada i sprovođenje programa razvoja JU Centar za razvoj i pružanje usluga, i
* vrši druge poslove u skladu sa zakonom, odlukom i Statutom.

V. Sredstva i imovina

Član 14

Sredstva za finansiranje djelatnosti JU Centar za razvoj i pružanje usluga, obezbjeđuju se iz sljedećih izvora:

* Budžeta Osnivača,
* Budžeta Crne Gore,
* donacija i poklona i
* drugih prihoda u skladu sa zakonom

Član 15

Imovina JU Centar za razvoj i pružanje usluga je imovina Osnivača.

Pokretnu imovinu čini oprema i druga sredstva neophodna za rad JU Centar za pružanje usluga.

Nepokretnu imovinu će obezbijediti Osnivač, davanjem prostora na korišćenje.

JU Centar za pružanje usluga ima pravo korišćenja imovine iz stava 2 i 3 ovog člana.

VI. Prelazne i završne odredbe

Član 16

Imenovanje Upravnog odbora u skladu sa ovom odlukom, izvršiće se u roku od 90 dana od dana stupanja na snagu ove odluke.

Do imenovanja direktora, vršilac dužnosti direktora JU Centar za razvoj i pružanje usluga biće pomoćnica Sekretarijata za socijalno staranje Maja Šćepanović.

Član 17

JU Centar za razvoj i pružanje usluga je dužan da donese Statut u roku od 60 dana od dana stupanja na snagu ove odluke.

Član 18

Izbor direktora JU Centar za razvoj i pružanje usluga izvršiće se u roku od 120 dana od dana stupanja na snagu ove odluke.

Član 19

JU Centar za razvoj i pružanje usluga je dužan da izvrši upis u Centralni registar privrednih subjekata u roku od 90 dana od dana stupanja na snagu ove odluke.

Član 20

Ova odluka stupa na snagu osmog dana od dana objavljivanja u "Službenom listu Crne Gore- opštinski propisi".

Broj: \*\*\*\*\*

Dana \_\_. \_\_. 2025. godine.

**SKUPŠTINA OPŠTINE GLAVNOG GRADA PODGORICA**

**PREDSJEDNICA SKUPŠTINE**

**Dr Jelena Borovinić Bojović**

**Obrazloženje**

Pravni osnov za donošenje ovog akta nalazi se u članu 27 stav 1 tačka 15, a u vezi sa članom 38 stav 1 tačka 14 Zakona o lokalnoj samoupravi ("Sl. list Crne Gore", broj 18/02), kojima je propisano da Opština u skladu sa zakonom i drugim propisima, u skladu sa mogućnostima učestvuje u obezbjeđivanju uslova i unaprejeđenju djelatnosti: zdravstvene zaštite, obrazovanja, socijalne i dječje zaštite, zapošljavanja i drugih oblasti od interesa za lokalno stanovništvo i vrši prava i dužnosti osnivača ustanova koje osniva u ovim djelatnostima, u skladu sa zakonom, te da Skupština osniva javne službe.

Članom 89 stav 1 Zakona o socijalnoj i dječjoj zaštiti propisano je da ustanovu može osnovati država, opština ili drugo pravno i fizičko lice, dok je članom 90 propisano da akt o osnivanju ustanove donosi osnivač i da isti sadrži: naziv osnivača; naziv, sjedište i adresa ustanove; djelatnost ustanove; iznos sredstava za osnivanje i početak rada ustanove i način obezbjeđivanja sredstava za obavljanje djelatnosti ustanove; prava i obaveze osnivača prema ustanovi i ustanove prema osnivaču; organe ustanove; sastav i način imenovanja organa upravljanja ustanove; rok za imenovanje organa upravljanja i organa rukovođenja, donošenje statuta i upis ustanove u Centralni registar privrednih subjekata; lice koje će privremeno vršiti dužnost direktora ustanove; rok na koji se ustanova osniva, ako se osniva na određeno vrijeme, odnosno za izvršenje određenog posla. Osnivač je dužan da nadležnom organu državne uprave dostavi akt o osnivanju ustanove, u roku od 15 dana od dana donošenja akta. Članom 104 istog Zakona propisano je da se ustanova čiji je osnivač država ili opština osniva kao javna ustanova. Osnivač javne ustanove odgovara za obaveze javne ustanove. Članom 105 je propisano da akt o osnivanju javne ustanove, čiji je osnivač država, donosi Vlada, a za javne ustanove čiji je osnivač opština, nadležni organ opštine.

Statutom Glavnog grada, u članu 24 stav 1 tačka 15 propisano je da Glavni grad u skladu sa mogućnostima, učestvuje u obezbjeđivanju uslova i unapređenju djelatnosti: zdravstvene zaštite, obrazovanja, socijalne i dječje zaštite, zapošljavanja i drugih oblasti od interesa za lokalno stanovništvo i vrši prava i dužnosti osnivača ustanova koje osniva u ovim djelatnostima, u skladu sa zakonom;

Nadalje, članom 26 stav 1 alineja 2 istog Statuta propisano je da radi vršenja poslova iz svoje nadležnosti Glavni grad osniva ustanove, privredna društva i druge oblike organizovanja radi pružanja javnih usluga, dok je članom 54 stav 1 tačka 17 propisano da Skupština osniva javne službe.

Ovom odlukom osniva se Javna ustanova Centar za razvoj i pružanje usluga iz oblasti socijalne i dječije zaštite - Glavni grad, definiše njeno sjedište, svojstvo pravnog lica, njena djelatnost, prava i obaveze osnivača, organi ustanove.

Djelatnost JU Centar za razvoj i pružanje usluga definisana je kao širok spektar usluga u oblasti socijalne i dječije zaštite, odnosno usluge podrške za život u zajednici.

U obavljanju svoje djelatnosti JU Centar za razvoj i pružanje usluga može angažovati ovlašćene licencirane pružaoce usluga.